b"\n_START_ARTICLE_\nDuefotografering\n_START_PARAGRAPH_\nDuefotografering er en luftfototeknik opfundet i 1907 af den tyske apoteker Julius Neubronner, som ogs\xc3\xa5 brugte duer til at bringe medicin ud. En brevdue blev udstyret med et brystskjold af aluminium, og herp\xc3\xa5 var der anbragt et letv\xc3\xa6gtsminikamera med forsinket udl\xc3\xb8sning. Neubronners ans\xc3\xb8gning om tysk patent blev i f\xc3\xb8rste omgang afsl\xc3\xa5et, men i december 1908 fik han patentet, da han kunne fremvise autentiske billeder taget af duerne. Han demonstrerede teknikken p\xc3\xa5 Dresden Internationale Fotoudstilling i 1909 og solgte nogle postkort med billederne p\xc3\xa5 p\xc3\xa5 Frankfurt Internationale Luftfartsudstilling og flyst\xc3\xa6vnet i Paris i 1910 og 1911._NEWLINE_I udgangspunktet syntes det milit\xc3\xa6re potentiale for duefotografering til luftrekognoscering at v\xc3\xa6re tillokkende. Afpr\xc3\xb8vninger p\xc3\xa5 slagmarker under f\xc3\xb8rste verdenskrig gav lovende resultater, men den sekund\xc3\xa6re teknik med mobile dueslag til brevduer havde st\xc3\xb8rre betydning. Som f\xc3\xb8lge af den hastig forbedring af flyvemaskinerne under krigen svandt den milit\xc3\xa6re interesse for duefotografering stille og roligt, og Neubronner indstillede sine eksperimenter. Ideen blev kortvarigt genoptaget i 1930'erne af en schweizisk urmager og muligvis ogs\xc3\xa5 af de tyske og det franske milit\xc3\xa6rer. Sk\xc3\xb8nt krigsduer blev anvendt i stor stil under anden verdenskrig, er det uklart, i hvilket omfang duer blev brugt til luftrekognoscering, hvis overhovedet. Det amerikanske CIA udviklede senere et batteridrevet kameradesign beregnet p\xc3\xa5 duefotografering som spionagemiddel; detaljerne om anvendelsen er fortsat klassificeret._NEWLINE_Konstruktionen af et tilstr\xc3\xa6kkeligt lille og let kamera med en tidsbaseret udl\xc3\xb8sermekanisme samt tr\xc3\xa6ning og pasning af duerne, s\xc3\xa5 de accepterede at flyve med den ekstra last, var s\xc3\xa6rdeles udfordrende. Det samme var den begr\xc3\xa6nsede kontrol over fuglenes positioner, retninger og hastigheder, n\xc3\xa5r billederne blev taget. I 2004 anvendte BBC sm\xc3\xa5 tv-kameraer fastgjort p\xc3\xa5 falke og dueh\xc3\xb8ge for at f\xc3\xa5 optagelser live. I nutiden er der forskere, amat\xc3\xb8rer og kunstnere, der fastg\xc3\xb8r kameraer p\xc3\xa5 forskellige dyrearter.\n_START_SECTION_\nBaggrund\n_START_PARAGRAPH_\nDe f\xc3\xb8rste luftfotos blev taget i 1858 af ballonf\xc3\xb8reren Nadar; i 1860 tog James Wallace Black det \xc3\xa6ldste eksisterende luftfoto, ligeledes fra en ballon. Efterh\xc3\xa5nden som fototeknikken blev forbedret var der nogle pionerer, der placerede kameraer i f\xc3\xb8rerl\xc3\xb8se flyvende genstande. I 1880'erne eksperimenterede franskmanden Arthur Batut med dragefotografering. Man fulgte i hans fodspor, og i 1896 blev der taget nogle ber\xc3\xb8mte luftfotos af Boston med denne metode foretaget af William Abner Eddy. Amedee Denisse forsynede en raket med et kamera og en faldsk\xc3\xa6rm, og Alfred Nobel eksperimenterede ogs\xc3\xa5 med raketfotografering i 1897._NEWLINE_Brevduer blev brugt i stor stil i 1800- og 1900-tallet, b\xc3\xa5de til civilt og milit\xc3\xa6rt brug (krigsduer. I den fransk-preussiske krig i 1870 f\xc3\xb8rte brevduer op imod 50.000 mikrofilmede telegrammer per duetransport fra Tours til det belejrede Paris. Samlet blev der fl\xc3\xb8jet omkring 150.000 enkelte telegrammer (private og med statsdepecher) i den periode. I 1889 gennemf\xc3\xb8rte det Tekniske Societet i Det Russiske Kejserrige fra Sankt Petersborg et eksperiment, hvor lederen af det russiske ballonkorps tog luftfotos fra en ballon og sendte negativerne med brevdue til jorden.\n_START_SECTION_\nF\xc3\xb8rste verdenskrig\n_START_PARAGRAPH_\nNeubronners opfindelse var i det mindste delvis motiveret af udsigten til milit\xc3\xa6re anvendelser. P\xc3\xa5 den tid var fotografering i forbindelse med luftrekognoscering mulig, men ret besv\xc3\xa6rlig, da det enten involverede balloner, drager eller raketter. Br\xc3\xb8drene Wrights succesfulde flyvning i 1903 bragte nye muligheder, og overv\xc3\xa5gningsfly kom frem og blev perfektionerede under f\xc3\xb8rste verdenskrig. Samtidig var duefotografering, trods praktiske problemer, fortsat lovende med mulighed for at levere komplement\xc3\xa6re og mere detaljerede billeder taget fra lav h\xc3\xb8jde._NEWLINE_Det preussiske krigsministerium var interesseret, men en vis skepsis m\xc3\xa5tte h\xc3\xa5ndteres med en r\xc3\xa6kke succesrige demonstrationer. Duerne viste sig at v\xc3\xa6re relativt ugenerede af eksplosioner, men i kampsituationer var det n\xc3\xb8dvendigt at flytte dueslaget, og duerne tager noget tid om at orientere sig mod den nye placering.  Problemet med at f\xc3\xa5 brevduer til at acceptere et flyttet dueslag med begr\xc3\xa6nset ny tr\xc3\xa6ning havde delvist v\xc3\xa6ret l\xc3\xb8st i den italienske h\xc3\xa6r omkring 1880; den franske artillerikaptajn Reynaud l\xc3\xb8ste det ved at opdr\xc3\xa6tte duerne i et dueslag, der blev flyttet omkring. Der er ikke noget, der tyder p\xc3\xa5, at Neubronner skulle v\xc3\xa6re bekendt med dette arbejde, men han vidste, at der m\xc3\xa5tte v\xc3\xa6re en l\xc3\xb8sning p\xc3\xa5 problemet, da han havde h\xc3\xb8rt om en arbejdsmand i et omrejsende tivoli, der ogs\xc3\xa5 holdt duer med et dueslag p\xc3\xa5 sin vogn. Ved udstillingerne i 1909 i Dresden og Frankfurt pr\xc3\xa6senterede han en lille vogn, der var en kombination af et m\xc3\xb8rkekammer og et mobilt dueslag i st\xc3\xa6rke farver. Ved m\xc3\xa5neders h\xc3\xa5rdt arbejde tr\xc3\xa6nede han unge duer til at vende tilbage til slaget, ogs\xc3\xa5 efter det var blevet flyttet._NEWLINE_I 1912 havde Neubronner omsider n\xc3\xa5et sit m\xc3\xa5l, sat i 1909, om at fotografere vandv\xc3\xa6rkerne i Tegel udelukkende ved brug af de mobile dueslag. Sm\xc3\xa5 ti \xc3\xa5rs forhandlinger var planlagt til at slutte i august 1914 med en praktisk test af en man\xc3\xb8vre i Strasbourg efterfulgt af statens k\xc3\xb8b af opfindelsen. Disse planer blev forpurret af krigens udbrud. Neubronner fik derp\xc3\xa5 tvangsudskrevet alle sine duer og alt sit udstyr til milit\xc3\xa6ret, som afpr\xc3\xb8vede dem p\xc3\xa5 slagmarken med tilfredsstillende resultat; dog blev teknikken ikke s\xc3\xa6rlig udbredt._NEWLINE_I stedet blev krigsduer under den nu opst\xc3\xa5ede udmattelseskrig brugt til det, de tidligere havde v\xc3\xa6ret brugt til i krig, som brevduer. Neubronners mobile dueslag fandt vej til slaget ved Verdun, hvor det viste sig s\xc3\xa5 fordelagtigt, at lignende faciliteter blev brugt i st\xc3\xb8rre skala under slaget ved Somme. Efter krigen meddelte krigsministeriet Neubronner, at brugen af duer til luftfotografering ikke havde nogen milit\xc3\xa6r v\xc3\xa6rdi, og at der ikke var brug for yderligere eksperimenter._NEWLINE_Det Internationale Spionmuseum i Washington D.C. har et lille rum afsat til brevduer og duefotografering under f\xc3\xb8rste verdenskrig.\n_START_SECTION_\nAnden verdenskrig\n_START_PARAGRAPH_\nP\xc3\xa5 trods af krigsministeriets afvisning af duefotografering i \xc3\xa5rene lige efter f\xc3\xb8rste verdenskrig blev det i 1932 rapporteret, at den tyske h\xc3\xa6r optr\xc3\xa6nede duer til fotografering, og at de tyske kameraer var i stand til 200 eksponeringer per tur. Samme \xc3\xa5r meddelte franskm\xc3\xa6ndene, at de havde udviklet filmkameraer til duer samt en metode til at f\xc3\xa5 fuglene sluppet l\xc3\xb8s bag fjendens linjer ved hj\xc3\xa6lp af specialtr\xc3\xa6nede hunde. _NEWLINE_Sk\xc3\xb8nt krigsduer og mobile dueslag blev brugt i stor udstr\xc3\xa6kning under anden verdenskrig, er det uklart, hvor meget (hvis overhovedet) det blev brugt til luftfotografering. If\xc3\xb8lge en rapport fra 1942 opdagede den sovjetiske h\xc3\xa6r forladte tyske lastbiler med duekameraer, der kunne tage fotos med fem minutters intervaller, samt hunde, der var tr\xc3\xa6net til at b\xc3\xa6re duerne i kurve. P\xc3\xa5 den allierede side blev det s\xc3\xa5 sent som i 1943 beskrevet, at det amerikanske signalkorps var bekendt med muligheden for at tage teknikken i brug. _NEWLINE_Det er dog sikkert, at duefotografering under anden verdenskrig blev introduceret for tyske b\xc3\xb8rn i leget\xc3\xb8jsform. Fra omkring 1935 blev de leget\xc3\xb8jsfigurer, der blev produceret under m\xc3\xa6rket Elastolin, hvoraf nogle viste motiver fra f\xc3\xb8r 1918, men med opdaterede uniformer, nu suppleret med signalkorpssoldater med duetransporterende hunde. Figurerne viser soldaten i f\xc3\xa6rd med at slippe duen, der b\xc3\xa6rer p\xc3\xa5 et kamera i overst\xc3\xb8rrelse, fri."